ฮั่งเส็งปิดเช้าร่วง 483.44 จุด หวั่นน้ำมันดิ่งฉุดศก.โลก
ฮั่งเส็งปิดเช้าร่วง 483.44 จุด หวั่นน้ำมันดิ่งฉุดศก.โลก
3 ก.พ. 2559

ดัชนีฮั่งเส็งตลาดหุ้นฮ่องกงปิดเช้าร่วงลง โดยดัชนีฮั่งเส็งลดลง 483.44 จุด หรือ 2.49% ปิดภาคเช้าที่ 18,963.40 จุด เนื่องจากนักลงทุนมีความวิตกเกี่ยวกับภาวะเศรษฐกิจโลก ประกอบกับราคาน้ำมันที่ดิ่งลงต่อเนื่อง
ตลาดหุ้นฮ่องกงได้รับแรงกดดัน หลังจากราคาน้ำมันร่วงลงต่อเนื่อง ซึ่งได้ตอกย้ำถึงความกังวลเกี่ยวกับการขยายตัวของเศรษฐกิจโลกที่ชะลอตัว
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ หลังจากมีรายงานว่า รัสเซียผลิตน้ำมันเพิ่มขึ้นสูงสุดเป็นประวัติการณ์ในเดือนม.ค. รวมทั้งรายงานจากการปิโตรเลียมสหรัฐ (API) ที่ระบุว่า สต็อกน้ำมันดิบของสหรัฐปรับตัวสูงขึ้นในรอบสัปดาห์ที่ผ่านมา ซึ่งข้อมูลดังกล่าวส่งผลให้เกิดความวิตกกังวลเกี่ยวกับภาวะน้ำมันล้นตลาด